कुसै दी अवाज— “एह् द’ऊं हिस्से आह्‌ला जिसम इत्थें ऐमरजैंसी च आह्‌न्ने दी केह् लोड़ ही। इसगी सिंद्धा मारच्युरी च लेई जायो। उस निक्की कुड़ी गी इद्धर करो। डाक्टर पता नेई कुड़ी गी कि’यां पन्छानदा ऐ। उसदे सिरा दे मते हारे बाल अग्गी दे सेका कन्नै भरड़ोइयै, भुरी गेदे न। मुहां दी चमड़ी जगह्-जगह् दा उद्‌धड़ी गेदी ऐ, जां छाले पेदे न। जात बकोए दा ऐ। जीव ते मुहां दे अन्दरा दा ते बाह्‌रा दा रंग इक्कै ऐ, चिट्टा ते सैलतन आह्‌ला पीला। ओह् लगातार खब्बै ते सज्जै मुंडी भोआड़ा करदी ऐ। बाह्‌में ते छाती उप्परा कपड़े दे चित्थड़े उड्डी गेदे न। मुहां चा हर साह् कन्नै निकला करदा ऐ- पानी पानी। इक कम्पौंडर गिल्ला रूं थोह्‌ड़े-थोह्‌ड़े चिरा मगरा उसदे बकोए दे मुहां च नचोड़दा ऐ। कुड़ी आखदी ऐ ‘गलास भरियै पलाओ। मम्मी, ग्लास भरियै पलाओ।”